
Az online jelenlét árnyoldalai - Az online bullying és mobbing pszichológiai, társadalmi, munkahelyi, és jogi aspektusai

Kulcsszavak: online zaklatás; online pszichoterror; közösségi média; munkahely
Az online bullying és mobbing áldozatainak száma folyamatosan növekszik, és szinte mindenki találkozott már vele. Vajon mi ennek az oka? A prevenció hiánya? Vagy az internet térhódítása okolható ezért? Lehetséges, hogy van eltérés a generációk között az online zaklatás és pszichoterror terén? Vajon hogyan érinti a különböző generációk online médiahasználati szokása a probléma megjelenését?
A dolgozat célja az online bullying és mobbing jelenségének elemzése. A kutatás fókuszában az online térben megjelenő zaklatás és pszichoterror áll, valamint annak a feltárása, hogy ezek milyen hatással vannak a társadalmi, pszichológiai, jogi és munkahelyi környezetre.
Bár a dolgozat széleskörű áttekintést nyújt az online zaklatásról, nem célja az összes lehetséges bántalmazási formát lefedni, és ezek összes kezelési és szabályozási lehetőségeit összegyűjteni.
A dolgozat témájának kutatása egyre népszerűbb, hiszen az online bullying és mobbing egyre többeket érint az online térben, különösen a munkahelyeken és a mindennapi kommunikációban. A kutatás különösen fontos, mivel az online zaklatások kezelése és megelőzése még kezdetleges szakaszban van, és ezért sokszor nincs olyan komolyan véve, mint arra szükség lenne.
A kutatás két hipotézist és három kérdést vizsgál szakirodalom és primer kutatások alapján. A kutatás vegyes módszertannal készült, kvalitatív és kvantitatív elemeket alkalmazva. Az online jelenlét és zaklatás kérdésköre kérdőíves felméréssel és interjúkkal került vizsgálatra, ahol a kérdőív döntően zárt kérdéseket tartalmazott statisztikai elemzés céljából. Az interjúk félig strukturált formában készültek, amelyek lehetőséget adtak a téma mélyebb megismerésére. A kérdőívet 202 válaszadó töltötte ki, és emellett 6 mélyinterjú készült. Az interjúalanyok közül két fő pszichológus, egy jogász és három HR szakember volt. A dolgozat elméleti hátterét elsősorban a generációk médiahasználati szokásaival és az online zaklatás és mobbing jelenségével foglalkozó szakirodalom képezi.
A szakirodalom és a mélyinterjúk alapján megállapítható, hogy az online bullying és mobbing kezelése itthon még gyerekcipőben jár, annak ellenére, hogy a kérdőívre válaszolók 80%-a személyesen, közvetetten vagy közvetlenül tapasztalt már online bullying-ot, valamint 56%-a online mobbingot is valamilyen formában.
A kutatás rávilágít a jogi szabályozás és a technológiai eszközök fejlesztésének fontosságára, valamint a munkahelyi zaklatás hatékonyabb megelőzésének és kezelésének szükségességére.



